The Mikado
The Mikado er en operette i to akter af Arthur Sullivan med tekst af W.S. Gilbert.
I perioden 1875-89 skabte Gilbert & Sullivan fjorten operetter, hvoraf The Mikado var den niende. Den havde urpremiere på The Savoy Theatre i London 1885, hvor den blev opført 672 gange. Sammen med HMS Pinafore (1878) og The Pirates of Penzance (1879) hører The Mikado til de mest spillede af Gilbert & Sullivans operetter, også uden for den engelsktalende verden.
Handlingen er henlagt til Japan, dels fordi den orientalske bølge via handelsforbindelser med Japan havde gjort den fjerne orient meget populær hos briterne i 1860'erne og 1870'erne, dels fordi det gav Gilbert en større mulighed for skarpt at kritisere og satirisere over britiske institutioners dårligdomme. Ud over den japansk-inspirerede sang Miya Sama, der oprindelig er en militær marchsang, Ton-yare Bushi af Ômura Masujirô (1868), er de kendteste musikalske numre I've Got a Little List, Three Little Maids From School Are We og On a Tree By a River (Willow, tit-willow).
The Mikado er gennem tiderne blevet omarbejdet talrige gange, fx som The Swing Mikado, en afro-amerikansk jazz-version opført i Chicago i 1938, og The Black Mikado, opført i London 1975-76 med sorte sangere. I Danmark blev Mikadoen første gang opført på Nørrebros Teater i 1887.